Гэтакі змест многіх карцін мастака спалучаны з раскрыццём у яго творчасці трансфізічных планаў быцця як прычынных у адносінах да нашага свету. І ў мастацтве, і ў жыцці Аляксандр Салаўёў паўстае медыятарам, гэта значыць чалавекам, які ажыццяўляе сувязь паміж светамі. Вельмі характэрныя яго прамовы на музейных мерапрыемствах: яны перадаюць вольную плынь свядомасці, нібыта сказанае надыктоўваецца звыш. Да таго ж, нягледзячы на ўзрост, мастак захоўвае ўнутраную маладосць, незвычайную яснасць дапытлівага інтэлекту, яго дзейнасць праходзіць у поўнай адпаведнасці з ідэямі глабальнай эвалюцыі чалавечага ўсведамлення. Зусім нездарма Аляксандра Салаўёва называюць “патрыярхам віцебскага авангарду”. І няхай спалучэнне “патрыярх” і “авангард” досыць нязвыклае, затое добра перадае адзінства сакральнага падмурку і эвалюцыйнага вектару ў мастацтве юбіляра. З пытання пра авангард мы і прадстаўляем інтэрв’ю з мастаком, якое акцэнтуе ўвагу на ідэйных і метафізічных апірышчах яго творчасці.